Hrvatski volonter u izbornoj kampanji Howarda Deana (30/1/04) - 2004-01-29
Natko Vlahović: "Išli smo od kuće do kuće, dijelili promidžbenu literaturu, objašnjavali zbog čega je upravo naš kandidat - najbolji"
Izbornu kampanju za predsjedničku nominaciju Demokratske stranke predstavljamo kroz iskustvo jednog Hrvata, Zagrepčana Natka Vlahovića koji je volonter u izbornoj kampanji guvernera Howarda Deana. Natko Vlahović iza sebe ima iskustvo iz Iowe, prve savezne države u kojoj su se, prošli tjedan, pred biračima okušali političari koji žele biti protivnici Georgeu Bushu, na izborima u studenom. Natko Vlahović se u Iowi pridružio tisućama pristaša guvernera Howarda Deana, mahom mladih ljudi koji bez ikakve plaće, iz čistog političkog zanesenjaštva, pokušavaju pomoći svom omiljenom političaru da pobijedi na izborima. U Americi je jedan od najefikasnijih metoda izborne kampanje "obijanje pragova" – odlazak od vrata do vrata, razgovor s građanima. "Išli smo od kuće do kuće, razgovarali s ljudima na ulici, išli u tvornice, škole i urede... Dijelili smo promidžbenu literaturu, razgovarali, uvjeravali... Pokušali smo - onima koji su, naravno, zainteresirani - objasniti zbog čega je Howard Dean najbolji kandidat, zašto bi upravo za njega trebali glasati, zašto je uopće važno izaći na izbore..." - opisuje svoje iskustvo ovaj 29-godišnji Zagrepčanin. Reakcije stanovnika Iowe bile su različite – od srdačnih, pa do onih potpuno suprotnih. "Jedan nas je Deanov pristaša pozvao u svoj topli dom – vani je bilo minus 15 - i ponudio vrućom čokoladom. Neki nam ljudi pak nisu željeli niti otvoriti vrata, kad smo rekli da radimo za Howarda Deana. Zaista se ne može generalizirati, ljudi različito reagiraju, kao i u Hrvatskoj." Natko Vlahović je politički konzultant, na prošlim izborima za Sabor radio je za Hrvatsku seljačku stranku. Upitali smo ga koja je razlika između američkih i hrvatskih političara? : Američki predsjednički kandidati rade dnevno oko 20 sati. Maksimalno su angažirani. Njihovi nastupi na televiziji samo su jedan dio njihova posla. Kao i volonteri, i političari također ‘rade’ na ulici, odlaze u škole, vrtiće... U Hrvatskoj izborna kampanja nije na tako visokoj profesionalnoj razini, ima i manje novca. No, i kod nas političari puno rade. Vrlo su angažirani za vrijeme izborne kampanje. Međutim, u usporedbi s američkim političarima, hrvatski političari nisu toliko fleksibilni. Recimo, naši političari – naravno neki – ne odlaze dovoljno među ljude. Vrlo često ih se može vidjeti kako nakon nekog skupa odmah odlaze prema automobilu i ostave masu ljudi koja se možda želi s njima pobliže upoznati, rukovati, popiti kavu... Natko Vlahović planira neke od u Americi viđenih stvari primijeniti u hrvatskim izbornim kampanjama. “Iako je politički sustav drugačiji, neke američke metode mogu se iskoristiti i kod nas. Primjerice bolja priprema za medijski nastup, izravni kontakt s glasačima, poboljšanje opće komunikacije s javnošću – sve bi to moglo biti bolje u Hrvatskoj” – kaže Natko Vlahović, aktivist i volonter u izbornoj kampanji Howarda Deana, koji se natječe za predsjedničku nominaciju Demokratske stranke.